  vk.com (Удмурт Кенеш official) Анжелика Тихонова корреспондент Удмуртиысь Калыкъёслэн эшъяськон юртазы Удмурт егитъёслэн «Шунды» огазеяськонзылэн азьвыл чакламтэ йылпумъян-быръён конференциез ортчиз. Со улсын огазеяськонлы выль кивалтӥсь бырйизы. Со Ижкарысь Флор Васильев нимо лыдӟетъюртысь библиотекарь Виолетта Анисимова луиз. Ивортодэтъя «Удмуртия» агентстволэн корреспондентэз выль кивалтӥсен вераськиз но азьланезлы ужпумъёссы сярысь тодӥз. Ужрадэ «Шунды» огазеяськонлэн Удмуртиысь ёросъёсысь но Ижкарысь ёзчиосыз пыриськизы. Соос ваньзы сямен Виолетта Анисимовалы дурбасьтӥзы, одӥг адями гинэ со понна куара сётонлэсь возиськиз. Тӧроез одӥг арлы юнматӥзы. Виолетта Анисимова «Шундыен» кивалтыны мылкыдыз вань шуыса пусйиз, кылиз на ужлэн ӧраз пырыны. « Азьланяз нырысь ик ми малпаськом «Шунды» лабораториез вӧлмытыны. Тыршомы потаны ёросъёсы, соосын ӵош ужаны. Собере нырысь ик лэсьтомы туж ӟеч план, кытын ке вань ёросъёс быгатозы рос-прос ужаны, шуом. Котькуд толэзь сое чакласа тыршомы возьыны. Сыӵе системной уж турттом карыны, ваньмыз интыяз мед луоз но дырыз дыръя мед лэсьтӥськоз шуыса » Виолетта Анисимова, Удмурт егитъёслэн «Шунды» огазеяськонзылэн тӧроез Выль тӧролэн кылъёсызъя, «Шунды» огазеяськонлэн инъетэз уз воштӥськы, азьло ӵектосъёс озьы ик азьланьтӥськозы. Нош соос борды выльёссэ ватсаны тыршозы. « Малпанъёс но вань ини. Ачим но тани лыдӟетъюртын ужасько, мынам аслам потэ литератураен герӟам проект лэсьтэм. Кылсярысь, пиналъёслы литературной слётъёс » Виолетта Анисимова, Удмурт егитъёслэн «Шунды» огазеяськонзылэн тӧроез Пусъём, конференциын выль правление но кылдытӥзы. Отчы пӧртэм удысъёсысь 14 егитъёс пыризы. Пӧлазы нылпи садын визьнодась, Удмурт кун университетысь но лулчеберетъя колледжысь студентъёс, «Удмурт Кенеш» огазеяськонлэн ёзчиосыз, Калыкъёслэн эшъяськон юртысьтызы ӧнерчиос но ужась егитъёс. Тодэ вайытом, 2021-тӥ арын Удмурт егитъёслэн «Шунды» огазеяськонзылы тӧрое Вадим Крестьяниновез бырйизы вал.  Виолетта Анисимова Татарстанысь Менделеевск ёросысь Вандэмо (Монашево) гуртын 1998-тӥ арын 17-тӥ шуркынмонэ вордӥськиз. Удмурт кун университетысь Удмурт кылосбуръя, финно-угроведениея но журналистикая институтысь «Филология» ӧръя бакалавриатэз йылпумъяз. Дышетсконзэ институтын ик «Межкультурная коммуникация и перевод» ӧръя магистратураын азьланьтэ. «Ватка» но «Юмок» театр студиосы, фольклоръя но этнографияя «Чипчирган» ансамбле ветлэ. «Куара» огинлэн, «Шунды» огазеяськонлэн ӵектосъёсазы мыло-кыдо пыриське Тегъёс: Удмуртия Шунды удмуртъёс егитъёс  